CELEX: 62010TN0148
Language: sk
Date: 2010-03-25 00:00:00
Title: Vec T-148/10: Žaloba podaná 25. marca 2010 — Hynix Semiconductor/Komisia

5.6.2010   
            
            
               SK
            
            
               Úradný vestník Európskej únie
            
            
               C 148/41
            
         Žaloba podaná 25. marca 2010 — Hynix Semiconductor/Komisia
   (Vec T-148/10)
   2010/C 148/69
   Jazyk konania: angličtina
   
      Účastníci konania
   
   
      Žalobkyňa: Hynix Semiconductor, Inc. (Icheon-si, Kórea) (v zastúpení: A. Woodgate a O. Heinisch, solicitors)
   
      Žalovaná: Európska komisia
   
      Návrhy žalobkyne
   
   
               —
            
            
               zrušiť rozhodnutie Komisie vo veci COMP/38.636 — Rambus, z 9. decembra 2009,
            
         
               —
            
            
               zaviazať Komisiu na náhradu trov konania,
            
         
               —
            
            
               nariadiť všetky iné opatrenia, ktoré Všeobecný súd považuje za vhodné.
            
         
      Žalobné dôvody a hlavné tvrdenia
   
   Žalobkyňa v tejto veci navrhuje zrušiť rozhodnutie Komisie vydané vo veci COMP/38.636 — Rambus v konaní podľa článku 102 ZFEÚ a článku 54 EHP, ktorého predmetom boli potenciálne zneužívajúce licenčné poplatky za používanie určitých patentov na čipy „Dynamic Random Access Memory“ (ďalej len „DRAM“). Komisia napadnutým rozhodnutím prehlásila určité prísľuby, ktoré boli ponúknuté podľa článku 9 nariadenia (ES) č. 1/2003 (1) za záväzné pre Rambus a rozhodla, že už nie sú dôvody, aby konala. Žalobkyňa je konkurentkou spoločnosti Rambus a podala sťažnosť, aby bolo začaté konanie proti uvedenej spoločnosti.
   Žalobkyňa na podporu svojej žaloby uvádza tri žalobné dôvody.
   Po prvé žalobkyňa uvádza, že Komisia porušila článok 9 nariadenia č. 1/2003 tým, že sa rozhodla pre postup stanovený v tomto článku v prípade, v ktorom sa jej pochybnosti týkali natoľko závažného porušenia článku 102 ZFEÚ, že mala v úmysle uložiť pokutu. Ďalej uvádza, že použitie článku 9 neprináša procesné zjednodušenie. Podľa názoru žalobkyne boli prísľuby, ktoré Komisia prehlásila za záväzné, vzhľadom na uvedené protiprávne konanie zjavne nevhodné, a uvádza teda, že Komisia porušila článok 9 nariadenia č. 1/2003, článok 102 ZFEÚ a zásadu riadneho (nestranného) konania tým, že prijala prísľuby spoločnosti Rambus. Žalobkyňa ďalej uvádza, že nesprávnym preskúmaním primeranosti bez uplatnenia podmienok stanovených v samotnom článku 9 a nesprávnym konštatovaním určitých pochybností a vyvodením nesprávnych záverov v súvislosti s otázkou, či prísľuby riešia jej pochybnosti, Komisia dospela k nesprávnemu záveru, že už nie sú dôvody, aby konala. Žalobkyňa ďalej uvádza, že Komisia neodôvodnila vhodnosť a primeranosť prísľubov a dopustila sa teda veľmi závažnej chyby pri posúdení.
   Po druhé žalobkyňa uvádza, že Komisia zneužila práva, ktoré jej dáva článok 9 nariadenia č. 1/2003.
   Po tretie žalobkyňa uvádza, že sa Komisia pri prijímaní napadnutého rozhodnutia dopustila procesných chýb tým, že nevyužila práva, ktoré jej dáva nariadenie č. 1/2003 a nezaoberala sa ďalej zodpovedajúcim spôsobom otázkou opatrení na nápravu.
   
      (1)  Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, s. 1; Mim. vyd. 08/002, s. 205).